**"Janvāris"** ir 2022. gadā uzņemta latviešu un lietuviešu filma, kuras režisors ir Viesturs Kairišs. Filmas sižets norisinās 1991. gada janvārī barikāžu notikumu laikā. Filmas nacionālā pirmizrāde notika 2022. gada 11. novembrī.

Tā ir saņēmusi vairākus apbalvojumus, gan Latvijā, gan ārvalstīs.

Sižets
------

Pēc skolas beigšanas Jazis nevar izlemt, kā dzīvot tālāk. Draud iesaukšana Padomju armijā, veidojas pirmās nopietnās attiecības. 90. gadu sākuma bohēma, paaudzes protests. Latvijā tikmēr turpinās cīņa par valsts neatkarību, padomju milicijas speciālo uzdevumu vienības OMON draud apstādināt baltiešu brīvības cīņu, Rīgā sāk būvēt barikādes. Filmas jaunie varoņi ir tālu no jebkādas politiskās dzīves, taču apstākļi viņus ierauj notikumu epicentrā un liek izdarīt izvēli.

Filmēšanas gaita
----------------

Filma tika uzņemta COVID-19 pandēmijas laikā. Filmēšanas laikā tika regulāri veiktas COVID-19 pārbaudes un strikti ievēroti piesardzības pasākumi. Nevienam no filmēšanas grupas un nevienam aktierim COVID-19 netika identificēts. Bija pāris instances, kad kāds masu skatu dalībnieks bija inficēta cilvēka kontaktpersona, un līdz ar to laikus ziņoja, ka uz filmēšanos neieradīsies.

Lai filma vairāk vizuāli līdzinātos 90. gadu video valodai, filmas tapšanā izmantotas astoņu milimetru un "Betacam" formātu kameras. Speciāli filmētie kadri mijas ar oriģināliem dokumentāliem materiāliem un brīžiem ir neatšķirami.

Apbalvojumi
-----------

Filma Traibekas filmu festivālā (ASV) ieguva balvu kā labākā ārzemju filma.

Romas kinofestivālā tika iegūtas balvas kategorijās "Labākās filmas", "Labākais režisors" un savukārt galvenās lomas atveidotājs Kārlis Arnolds Avots ieguva balvu kategorijā "Labākais aktieris".

Filma bija nominēta četrās Lietuvas nacionālālās kino balvas "Sudraba dzērve" kategorijās – Jonas Maksvīts kā labākais skaņu režisors, Juste Janelīte kā labākā komponiste, Rūta Lečaite kā labākā kostīmu māksliniece. Filma tika apbalvota kā "Gada labākā minoritārā kopražojuma filma".

Filma "Janvāris" 2022. gada Nacionālajā kino balvā "Lielais Kristaps" bija nominēta divpadsmit kategorijās. Tā ieguva balvu kategrijās: Labākā pilnmetrāžas spēlfilma, Labākais aktieris galvenajā lomā, Labākais montāžas režisors, Labākais filmas mākslinieks, Labākais kostīmu mākslinieks.

Lomās
-----

* Kārlis Arnolds Avots — Jazis
* Alise Dzene (Danovska) — Anna
* Sandis Runge
* Baiba Broka — Biruta
* Artūrs Skrastiņš
* Lauris Dzelzītis
* Imants Strads
* Kaspars Dumburs
* Juhans Ulfsaks — Juris Podnieks
* Alekss Kazanavičs — Andrejs

Atsauces
--------

1. 1 2  «Režisora Viestura Kairiša filma "Janvāris" apbalvota ar Lietuvas nacionālo kino balvu». *tv3.lv* (latviešu). 2023-06-06. Skatīts: 2023-12-07.
2. 1 2 3  «Uz lielajiem ekrāniem nonāks Viestura Kairiša filma «Janvāris»». *www.lsm.lv* (latviešu). Skatīts: 2023-12-07.
3. ↑  «Viesturs Kairišs šogad jau desmit reižu veicis Covid-19 testu». *Jauns.lv* (latviešu). Skatīts: 2023-12-07.
4. ↑  «Viestura Kairiša filmas «Janvāris» Latvijas pirmizrāde notiks 11. novembrī». *www.lsm.lv* (latviešu). Skatīts: 2023-12-07.
5. 1 2  «Kairiša filma "Janvāris" iegūst galveno balvu Romas kinofestivālā». *satori.lv* (angļu). Skatīts: 2023-12-07.
6. ↑  «Paziņoti «Lielā Kristapa» nominanti ← FOLD». *FOLD*. Skatīts: 2023-12-07.
7. ↑  «Ceremonijā godināti «Lielā Kristapa» laureāti; visvairāk balvu lentei «Janvāris»». *www.lsm.lv* (latviešu). Skatīts: 2023-12-07.